María Luisa Carcedo

María Luisa Carcedo Roces, nada en Santa Bárbara o 30 de agosto de 1953, é unha médico e política española do PSOE. Foi ministra de Sanidade, Consumo e Benestar Social do Goberno de España dende setembro de 2018. Ademais, foi secretaria de Sanidade da Comisión Executiva Federal do PSOE.

 Traxectoria 
É licenciada en medicina e cirurxía pola Universidade de Oviedo e diplomada en medicina de empresa. Comezou a súa actividade profesional en Atención Primaria de Saúde dende 1978 até 1984, e dende 1995 está destinada no Centro de Saúde do Natahoyo, en Xixón.

 Actividade política 
Vinculada ó PSOE dende moi nova, comezou a desempeñar cargos de responsabilidade política en 1984, como directora sectorial de Ambulatorios na área Sanitaria do Val do Nalón, cargo que mantivo até que en 1988 foi nomeada directora rexional de Saúde Pública do Goberno do Principado de Asturias presidido por Pedro de Silva.

Nas eleccións autonómicas de 1991 formou parte da candidatura do PSOE á Xunta Xeral do Principado, resultando elixida deputada (III lexislatura). Ademais, entre 1991 e 1995, foi conselleira de Medio Ambiente e Urbanismo dos Gobernos de Asturias presididos por Juan Luís Rodríguez-Vigil e Antonio Trevín.

Revalidou o seu escano de deputada autonómica nas eleccións de 1995 (IV lexislatura), 1999 (V lexislatura) e 2003 (VI lexislatura). Foi, ademais, a voceira do Grupo Parlamentario Socialista na XXPA durante a V lexislatura, e dende a constitución da cámara en VI lexislatura até que renunciou ó seu escano, para formar parte da candidatura do PSOE ó Congreso dos Deputados nas eleccións xerais dese ano. Foi elixida deputada no Congreso, e revalidou o seu escano nas eleccións de 2008, aínda que tivo que renunciar ó mesmo ó aceptar a proposta da entón ministra de Administracións Públicas, Elena Salgado, de facerse cargo da Axencia Estatal de Avaliación de Políticas Públicas, cargo que desempeñou até as eleccións xerais de 2011, nas que revalidou de novo o seu escano no Congreso.

Tralo Congreso Extraordinario celebrado polo PSOE en xullo de 2014, pasou a formar parte da Comisión Executiva Federal do partido como secretaria de Benestar Social, renunciando á Secretaría de Economía, Emprego e Sostibilidade que até entón desempeñaba na Comisión Executiva da FSA-PSOE.

En setembro de 2015, foi designada senadora autonómica polo Principado de Asturias e secretaria xeral do Grupo Socialista no Senado. En febreiro de 2016 foi unha das persoas de confianza elixidas por Pedro Sánchez para a negociación con outras forzas políticas con obxecto de acceder á xefatura de goberno.

Tras apostar por Pedro Sánchez nas primarias de 2017, este outorgoulle o cargo de secretaria executiva de Sanidade e devolveulle o cargo quitado pola xestora e que xa desempeñara con anterioridade, o de número dous dos Socialistas no Senado e secretaria xeral nesta cámara.

Tras a chegada de Sánchez ó Goberno de España, Carcedo foi nomeada alta comisionada para a loita contra a pobreza infantil en xuño de 2018, cargo que ocupou até que foi ascendida a ministra de Sanidade en setembro dese mesmo ano trala dimisión de Carmen Montón polas irregularidades publicadas en relación ós seus estudos de máster. Prometeu o seu cargo o 13 de setembro.

 Notas 

Categoría:Nados en 1953
Categoría:Nados en Samartín del Rei Aurelio
Categoría:Políticos do PSOE
Categoría:Deputados da Xunta Xeral do Principado de Asturias
Categoría:Alumnos da Universidade de Oviedo
Categoría:Ministros de España
Categoría:Deputados no Congreso dos Deputados (XIV Lexislatura)
Categoría:Deputados no Congreso dos Deputados (XIII Lexislatura)
Categoría:Deputados no Congreso dos Deputados (X Lexislatura)
Categoría:Deputados no Congreso dos Deputados (IX Lexislatura)
Categoría:Senadores por designación da Xunta Xeral do Principado de Asturias
Categoría:Deputados no Congreso dos Deputados (VIII Lexislatura)